Document ID: 32009D0539

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Ιουλίου 2009
για την τροποποίηση της απόφασης 2000/96/ΕΚ της Επιτροπής για τις μεταδοτικές ασθένειες που θα καλυφθούν προοδευτικά από το κοινοτικό δίκτυο, δυνάμει της απόφασης 2119/98/ΕΚ του Ευρωπαϊκού Κοινοβουλίου και του Συμβουλίου
[κοινοποιηθείσα υπό τον αριθμό Ε(2009) 5457]
(Κείμενο που παρουσιάζει ενδιαφέρον για τον ΕΟΧ)
(2009/539/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998, για τη δημιουργία δικτύου επιδημιολογικής παρακολούθησης και ελέγχου των μεταδοτικών ασθενειών στην Κοινότητα (1), και ιδίως το άρθρο 3 στοιχείο α),
Εκτιμώντας τα ακόλουθα:
(1)
Η απόφαση 2000/96/ΕΚ της Επιτροπής, της 22ας Δεκεμβρίου 1999, για τις μεταδοτικές ασθένειες που θα καλυφθούν προοδευτικά από το κοινοτικό δίκτυο, δυνάμει της απόφασης 2119/98/ΕΚ του Ευρωπαϊκού Κοινοβουλίου και του Συμβουλίου (2), περιλαμβάνει κατάλογο μεταδοτικών ασθενειών που πρέπει να καλυφθούν από το κοινοτικό δίκτυο επιδημιολογικής παρακολούθησης, στον οποίο περιλαμβάνεται η κατηγορία «Ασθένειες που προλαμβάνονται με εμβολιασμό». Η εν λόγω κατηγορία περιλαμβάνει ασθένειες για τις οποίες διατίθενται ήδη εμβόλια και άλλες για τις οποίες υπάρχουν οι επιστημονικές και τεχνικές γνώσεις για την εκπόνηση και την παρασκευή εμβολίου εντός σχετικά σύντομου χρονικού διαστήματος.
(2)
Ένας νέος παθογόνος ιός γρίπης, του οποίου διαπιστώθηκε μετάδοση από άνθρωπο σε άνθρωπο, εμφανίστηκε πρόσφατα στη Βόρειο Αμερική και έχει ήδη εξαπλωθεί σε διάφορα κράτη μέλη. Καθώς αυτή η νέα επιδημική κατάσταση παρουσιάζει σοβαρό κίνδυνο εξέλιξης σε πανδημία γρίπης, η Παγκόσμια Οργάνωση Υγείας χαρακτήρισε την ασθένεια που προκαλείται από αυτό τον ιό ως περίπτωση έκτακτης ανάγκης για τη δημόσια υγεία διεθνούς ενδιαφέροντος σύμφωνα με τον διεθνή υγειονομικό κανονισμό (2005).
(3)
Αυτή η νέα ασθένεια πρέπει να ταξινομηθεί στην κατηγορία «Ασθένειες που προλαμβάνονται με εμβολιασμό» καθώς, έστω και αν δεν διατίθεται προς το παρόν εμβόλιο για την πρόληψή της, διατίθενται οι επιστημονικές και τεχνικές γνώσεις για την εκπόνηση και την παρασκευή του μόλις ταυτοποιηθεί οριστικά το στέλεχός της.
(4)
Ο ιός αυτός υπάγεται στον τίτλο «γρίπη» που ήδη αναφέρεται στο σημείο 2.1 του παραρτήματος Ι της απόφασης 2000/96/ΕΚ. Εντούτοις, ενόψει της δυνατότητας πανδημίας γρίπης που συνεπάγεται η εμφάνιση του εν λόγω ιού και λόγω της ανάγκης άμεσου και αποτελεσματικού συντονισμού μεταξύ της Κοινότητας και των κρατών μελών προς αντιμετώπισή του, ο ιός αυτός πρέπει να χαρακτηριστεί ειδικά ως ένας από τους πιθανούς τύπους ιού γρίπης. Αυτή η ειδική μνεία με τη σειρά της επιτρέπει τη διατύπωση ειδικού ορισμού κρουσμάτων σύμφωνα με την απόφαση 2002/253/ΕΚ της Επιτροπής, της 19ης Μαρτίου 2002, για τη διατύπωση ορισμών των κρουσμάτων για την αναφορά των μεταδοτικών ασθενειών στο κοινοτικό δίκτυο, σύμφωνα με την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου (3), και, επομένως, μια καλύτερα στοχοθετημένη γνωστοποίηση των πληροφοριών εντός του κοινοτικού δικτύου, σύμφωνα με το άρθρο 4 της απόφασης αριθ. 2119/98/ΕΚ.
(5)
Η απόφαση 2009/363/ΕΚ της Επιτροπής, της 30ής Απριλίου 2009, για τροποποίηση της απόφασης 2002/253/ΕΚ για τη διατύπωση ορισμών των κρουσμάτων για την αναφορά των μεταδοτικών ασθενειών στο κοινοτικό δίκτυο, σύμφωνα με την απόφαση αριθ. 2119/98/ΕΚ του Ευρωπαϊκού Κοινοβουλίου και του Συμβουλίου (4), έχει ήδη εισαγάγει ειδικό ορισμό κρουσμάτων για τη γρίπη A(H1N1) στο παράρτημα της απόφασης 2002/253/ΕΚ. Είναι επομένως απαραίτητο να δοθεί αναδρομική ισχύς στην παρούσα απόφαση, ούτως ώστε να εξασφαλιστεί η έναρξη της εφαρμογής της από την ίδια ημερομηνία όπως και της απόφασης 2009/363/ΕΚ.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε με το άρθρο 7 της απόφασης αριθ. 2119/98/ΕΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο σημείο 2.1 του παραρτήματος I της απόφασης 2000/96/ΕΚ, ο όρος «Γρίπη» αντικαθίσταται με τη διατύπωση «Γρίπη συμπεριλαμβανομένης της γρίπης A(H1N1)».
Άρθρο 2
Η παρούσα απόφαση εφαρμόζεται από τις 30 Απριλίου 2009.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 10 Ιουλίου 2009.

Labels: 12
0